Книгата „Библейска антропология“ от проф. Димитър Попмаринов представлява първото по рода си систематично богословско изследване на български учен по темата за християнската антропология в перспективата на православната библеистика. Нейната основна тема е учението за човека, което разкрива Свещеното Писание. Разгледани са важни въпроси като грехопадението, съставът на човека, полът, бракът, месианството, богоуподобяването, смъртта, възкресението, спасението и др., както и идеи на секуларната антибиблейска антропология. “В предложения текст приемам, че под библейска антропология се разбира учението за човека, неговия образ едновременно както в Стария, така и в Новия Завет. Това убеждение стъпва на богословската предпоставка, че и в двата завета съществува едното и също Откровение. Макар и разделена на Стар и Нов Завет, Библията представлява единство в Откровението. Неговият източник, Светият Дух, е един и същ, макар и то да е записвано от различни автори, обусловено от техните лични качества, в различно време и обстоятелства. Единството на Откровението се вижда в неговата пълнота, в неговата неизменност, която е обусловена от вечността, от която то „извира“. Разкриването му в историята не променя качествата, които притежава. В своята вечност то не е нито „старо“, нито „ново“. То е такова само в динамиката на историята, в проявите му в пространството и във времето. В този текст е направен опит човекът да бъде видян през очите на библейските автори, коментиран и изясняван от отци на Църквата, от по-стари и съвременни богослови. Аналитичният подход към човека не изключва и духовното съзерцание, което дава знание за него.” (Димитър Попмаринов) За автора: Проф. д-р Димитър Попмаринов е български богослов, учен и университетски преподавател. Първият щатен преподавател и два мандата декан на Богословския факултет на Великотърновския университет „Св.св. Кирил и Методий“. Научните му интереси и преподавателска дейност са в областта на старозаветната библеистика и библейското богословие. Основните му дисциплини са: въведение в библеистиката, въведение в Свещеното Писание на Стария Завет, библейско богословие, библейска антропология. Автор е на книгите: Религиите (кратък речник, в съавторство), Фондация„Минерва“, 1994; Синът човешки. Образът в книга Даниил и междузаветната неканонична и апокрифна литература („Омофор“, 1999; второ издание, „Омофор“, 2021); Кратко въведение в Свещеното Писание на Стария Завет („Фабер“, 2001;); Съвременни богословски проблеми (първо изд.„Фабер“, 2001; второ изд. „Омофор“, 2004); Orthodox and Wesleyan Spirituality. Lectures, Republic of Korea; превод на корейски език, 2011; Библейско богословие: академични есета („Омофор“, 2018); в съавторство: Свещеното Писание – Херменевтика – Богослужение – Диалог (Омофор, 2018), Между вярата и разума (пето, допълнено и преработено издание „Омофор“, 2023), както и на редица научни студии, доклади и статии в български и международни издания. Проф. д-р Димитър Попмаринов е член в Съюза на учените в България. През 2021 година той е удостоен със званието Почетен професор на Православния богословски факултет на Великотърновския университет.